Komisijos reglamentas (EB) Nr. 2429/2001
2001 m. gruodžio 12 d.
iš dalies keičiantis Reglamentą (EB) Nr. 1623/2000, nustatantį išsamias Tarybos reglamento (EB) Nr. 1493/1999 dėl bendro vyno rinkos organizavimo įgyvendinimo taisykles, susijusias su rinkos mechanizmais, ir iš dalies pakeičiantis Reglamentą (EB) Nr. 442/2001, pradedantį taikyti Portugalijos stalo vynams distiliavimą krizės atveju, numatytą Tarybos reglamento (EB) Nr. 1493/1999 30 straipsnyje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1493/1999 dėl bendro vyno rinkos organizavimo [1] su paskutiniais pakeitimais, padarytais Reglamentu (EB) Nr. 2826/2000 [2], ypač į jo 33 straipsnį,
kadangi:
(1) Portugalijoje 2000-2001 vyno metais pradėjus distiliavimą krizės atveju, intervencinei agentūrai pristatomam alkoholiui reikia papildomų viešųjų saugyklų. Tokių saugyklų įrengimas pareikalavo daug darbo, kurio nebuvo galima laiku užbaigti. Dėl to distiliuotojams neįmanoma laikytis alkoholio pristatymo datos, t. y. 2001 m. lapkričio 30 d. Todėl šią datą reikėtų pratęsti vienu mėnesiu ir šis pakeitimas turėtų būti taikomas nuo 2001 m. gruodžio 1 d.
(2) Pagal Komisijos reglamento (EB) Nr. 1623/2000 [3] su paskutiniais pakeitimais, padarytais Reglamentu (EB) Nr. 2047/2001 [4], 62 straipsnio 1 dalį aptariamoji data taikoma šalutiniams produktams. Pagal Reglamento (EB) Nr. 442/2001 [5] su paskutiniais pakeitimais, padarytais Reglamentu (EB) Nr. 1233/2001 [6], 4 straipsnio 3 dalį aptariamoji data taikoma alkoholiui, pagamintam tokiu distiliavimo būdu.
(3) Šiame reglamente numatytos priemonės atitinka Vyno vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Reglamento (EB) Nr. 1623/2000 62 straipsnio 1 dalis papildoma šia pastraipa:
"Nepaisant pirmos pastraipos, 2000-2001 vyno metais Portugalijos distiliuotojai gali intervencinei agentūrai pristatyti produktus, kurių alkoholio koncentracija yra bent 92 % tūrio, vėliausiai iki kitų metų, einančių po atitinkamų vyno metų, gruodžio 31 d."
2. Reglamento (EB) Nr. 442/2001 4 straipsnio 3 dalis pakeičiama taip:
"3. Vynas pristatomas į distiliavimo gamyklas vėliausiai iki 2001 m. liepos 20 d. Gautas alkoholis pristatomas intervencinei agentūrai vėliausiai iki 2001 m. gruodžio 31 d."
2 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Jis taikomas nuo 2001 m. gruodžio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. gruodžio 12 d.